SKRIFTLIG FORESPØRGSEL E-3412/01

af Anna Karamanou (PSE) til Rådet

(13. december 2001)

Om: Den humanitære krise i Afghanistan flygtninge

Ifølge beretningerne fra Amnesty International samt andre ikke-statslige organisationer om de afghanske flygtninges situation i udlandet og i de indesluttede områder inden for landets grænser, som først og fremmest flygter på grund af bombardementerne, grænser denne situation til en menneskelig tragedie.

Hvilke foranstaltninger agter Rådet at træffe, så de lande, der støtter det militære indgreb, påtager sig et større ansvar for de flygtninge, som i bølger forlader Afghanistan? Vil der desuden blive åbnet veje for fremsendelse af humanitær hjælp i selve Afghanistan? Vil alle, der når frem til andre lande, få anerkendt flygtningestatus, og vil der blive oprettet passende flygtningelejre i sikker afstand af konfliktområdet? Hvorledes agter Rådet at fordele flygtningebyrden mellem de enkelte lande, og foreligger der et integreret program, der i samarbejde med de humanitære organisationer vil kunne sikre, at de flygtninge, der ønsker det, kan vende tilbage til deres hjemland, når kamphandlingerne er bragt til afslutning?

Svar

(13. maj 2002)

1. Rådet deler det ærede medlems bekymring over afghanske flygtninges og internt fordrevne personers situation. Det er imidlertid Rådets opfattelse, at en række aspekter af spørgsmålet er blevet overhalet af begivenhederne på grund af den hastighed, hvormed situationen på stedet udvikler sig. I begyndelsen af december indgik de afghanske grupperinger i FN's regi Petersberg-aftalen, som afsluttede mange års borgerkrig og banede vejen for en holdbar politisk løsning. Den af USA ledede militære aktion mod terroristnettene i Afghanistan har fortrængt talibanerne fra deres sidste tilholdssteder omkring Kandahar. Den nye afghanske overgangsregering blev indsat den 22. december, og der er blevet oprettet en international styrke, der kan yde bistand af sikkerhedsmæssig art, på grundlag af FN's Sikkerhedsråds resolution 1386 af 20.12.2001. Der er åbnet humanitære korridorer og udsendt personale fra FN-organisationer, og ngo'er er begyndt at komme tilbage til Afghanistan.

2. Som følge heraf er strømmen af folk der forlader Afghanistan faldet markant, og mange flygtninge og internt fordrevne personer er begyndt at vende tilbage til de områder i Afghanistan, som de kom fra. Det må forventes, at denne tendens vil blive yderligere forstærket, når vinteren er forbi hvilket vil stille den afghanske overgangsregering og det internationale donorsamfund over for nye udfordringer.

3. Det Europæiske Fællesskab og dets medlemsstater vil derfor fortsat yde humanitær bistand (siden den 11. september 2001 er der givet tilsagn om over 350 mio. EUR). Sideløbende hermed har de indledt et nært samarbejde med de relevante FN-organisationer, ngo'er og internationale donorer om, på hvilken måde de bedst kan bistå Afghanistan på de vigtige områder rehabilitering og genopbygning, herunder foranstaltninger, der kan give personer, der flygtede under de tidligere regimer, bedre muligheder for at vende tilbage. Der blev gjort store fremskridt på mødet i Styringsgruppen vedrørende Afghanistans Genopbygning, som EU er medformand for, den 20.-21. december i Bruxelles. Verdensbankens og UNDP's integrerede behovsvurderingsmission er i gang med at undersøge situationen på stedet og vil fremlægge detaljerede anbefalinger vedrørende de forskellige områder. På grundlag af denne vurdering har EU sammen med USA, Japan, de arabiske lande og de internationale finansielle institutioner udarbejdet en strategisk tilgang til genopbygningen på donorkonferencen den 21.-22. januar 2002 i Tokyo. Det Europæiske Fællesskab og medlemsstaterne lovede i Tokyo at stille 550 mio. EUR til rådighed for genopbygningen af Afghanistan i 2002, og at yde omfattende bistand også i de kommende år.

4. Samtidig er EU opmærksom på, at en række af Afghanistans nabolande især Pakistan og Iran vil stå over for et problem med afghanske flygtninge i flere år endnu. EU vil derfor fortsat yde bistand til disse lande.